title: VYKONÁVACIE NARIADENIE KOMISIE (EÚ) …/... ktorým sa rozširujú osobitné záruky týkajúce sa Salmonella spp. stanovené v nariadení Európskeho parlamentu a Rady (ES) č. 853/2004 na mäso z brojlerov (Gallus gallus) určené pre Dánsko

text:
               VYKONÁVACIE NARIADENIE KOMISIE (EÚ) …/...

               z 28. 2. 2018,

               ktorým sa rozširujú osobitné záruky týkajúce sa Salmonella spp. stanovené v nariadení Európskeho parlamentu a Rady (ES) č. 853/2004 na mäso z brojlerov (Gallus gallus) určené pre Dánsko

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu
                  1
               , a najmä na jeho článok 8 ods. 3 písm. b),

               keďže:

               (1)V nariadení (ES) č. 853/2004 sa pre prevádzkovateľov potravinárskych podnikov stanovujú osobitné predpisy týkajúce sa hygieny potravín živočíšneho pôvodu s určitými osobitnými zárukami pre potraviny živočíšneho pôvodu určené pre fínsky a švédsky trh. Preto musia prevádzkovatelia potravinárskych podnikov, ktorí chcú umiestniť mäso zo špecifikovaných zvierat na trh v uvedených členských štátoch, dodržiavať určité predpisy týkajúce sa Salmonella. K zásielkam takéhoto mäsa musí byť ďalej priložený obchodný doklad, v ktorom sa uvádza, že v súlade s právnymi predpismi Únie sa vykonal mikrobiologický test, ktorého výsledky boli negatívne.

               (2)Okrem toho uvedené osobitné záruky sa špecifikujú v nariadení Komisie (ES) č. 1688/2005
                  2
               , ktorým sa stanovujú pravidlá týkajúce sa odberu vzoriek z takéhoto mäsa a mikrobiologických metód testovania uvedených vzoriek. Takisto sa v ňom stanovuje vzor obchodného dokladu, ktorý má byť k zásielkam mäsa priložený.

               (3)Dňa 5. októbra 2007 postúpila Dánska veterinárna a potravinová správa v súlade s nariadením (ES) č. 853/2004 Komisii žiadosť o schválenie osobitných záruk pre Dánsko týkajúcich sa Salmonella v mäse z brojlerov (Gallus gallus) pre celé územie Dánska. Žiadosť zahŕňa opis dánskeho programu kontroly Salmonella v mäse z brojlerov (Gallus gallus).

               (4)Stály výbor pre potravinový reťazec a zdravie zvierat počas svojho zasadnutia 18. júna 2008 schválil pracovný dokument útvarov Komisie s názvom „Guidance document on the minimum requirements for Salmonella control programmes to be recognised equivalent to those approved for Sweden and Finland in respect of meat and eggs of Gallus gallus“ (Usmerňujúci dokument o minimálnych požiadavkách na programy kontroly Salmonella, ktoré sa majú uznať za rovnocenné s programami schválenými pre Švédsko a Fínsko, pokiaľ ide o mäso a vajcia druhu Gallus gallus)
                  3
                (ďalej len „usmerňujúci dokument“).

               (5)Dánsky program kontroly Salmonella v mäse z brojlerov (Gallus gallus) sa pokladá za rovnocenný s programom schváleným pre Fínsko a Švédsko a je v súlade s usmerňujúcim dokumentom. Prevalencia Salmonella v dánskych chovných kŕdľoch Gallus gallus však bola vyššia než horná hranica navrhnutá v usmerňujúcom dokumente, preto sa nemohla považovať za rovnocennú so situáciou vo Fínsku a Švédsku.

               (6)Dňa 6. februára 2017 postúpila Dánska veterinárna a potravinová správa údaje o prevalencii Salmonella v kŕdľoch plemenných kurčiat, plemenných nosníc, brojlerov a v mäse druhov Gallus gallus za obdobie rokov 2011 – 2016. Prevalencia v období rokov 2015 – 2016 je v súlade s hornými hranicami stanovenými v usmerňujúcom dokumente.

               (7)Preto by sa osobitné záruky mali rozšíriť na zásielky mäsa z brojlerov (Gallus gallus) určené pre Dánsko. Okrem toho by sa na takéto zásielky mali uplatňovať pravidlá stanovené v nariadení (ES) č. 1688/2005 týkajúce sa odberu vzoriek z takéhoto mäsa, mikrobiologických metód testovania uvedených vzoriek a vzoru obchodného dokladu.

               (8)Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

               Článok 1

               Dánsku sa povoľuje uplatňovať osobitné záruky týkajúce sa Salmonella spp. stanovené v článku 8 ods. 2 nariadenia (ES) č. 853/2004 na zásielky mäsa, ako je vymedzené v bode 1.1 prílohy I k nariadeniu (ES) č. 853/2004, z brojlerov (Gallus gallus), ktoré sú určené pre Dánsko.

               Článok 2

               K zásielkam mäsa uvedeným v článku 1 je priložený obchodný doklad, ktorý je v súlade so vzorom stanoveným v prílohe IV k nariadeniu (ES) č. 1688/2005.

               Článok 3

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 28. 2. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 139, 30.4.2004, s. 55.

                     (2)

                        Nariadenie Komisie (ES) č. 1688/2005 zo 14. októbra 2005, ktorým sa vykonáva nariadenie Európskeho parlamentu a Rady (ES) č. 853/2004, pokiaľ ide o osobitné záruky týkajúce sa salmonely v súvislosti so zásielkami istých druhov mäsa a vajec do Fínska a Švédska (Ú. v. EÚ L 271, 15.10.2005, s. 17).

                     (3)

                  https://ec.europa.eu/food/sites/food/files/safety/docs/biosafety_food-borne-disease_salmonella_guidance_min-req_eggs-poultry-meat.pdf


title: VYKONÁVACIE NARIADENIE KOMISIE (EÚ) …/... o dočasnej výnimke z pravidiel preferenčného pôvodu stanovených v delegovanom nariadení (EÚ) 2015/2446 pre cestné bicykle a ostatné bicykle vyrábané v Kambodži, pokiaľ ide o používanie častí a súčastí s pôvodom v Malajzii v rámci kumulácie

text:
               VYKONÁVACIE NARIADENIE KOMISIE (EÚ) …/...

               z 8. 3. 2018

               o dočasnej výnimke z pravidiel preferenčného pôvodu stanovených v delegovanom nariadení (EÚ) 2015/2446 pre cestné bicykle a ostatné bicykle vyrábané v Kambodži, pokiaľ ide o používanie častí a súčastí s pôvodom v Malajzii v rámci kumulácie

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie
                  1
               , a najmä na jeho článok 64 ods. 6 a článok 66 písm. b),

               keďže:

               (1)Nariadením Európskeho parlamentu a Rady (EÚ) č. 978/2012
                  2
                Únia udelila Kambodži všeobecné colné preferencie (ďalej len VSP). Systém všeobecných colných preferencií sa začal uplatňovať 1. januára 2014.

               (2)V nariadení (EÚ) č. 952/2013 sa stanovuje možnosť udeliť výnimky z pravidiel preferenčného pôvodu za určitých presne vymedzených okolností a na určitý tovar v prospech zvýhodnených krajín podľa VSP. V súlade s delegovaným nariadením Komisie (EÚ) 2015/2446
                  3
                sa regionálna kumulácia môže uplatňovať len medzi krajinami patriacimi do rovnakej regionálnej skupiny, ktoré sú v čase vývozu do Únie zvýhodnenými krajinami podľa VSP.

               (3)Kambodža predložila 13. októbra 2016 žiadosť o predĺženie výnimky udelenej vykonávacím nariadením Komisie (EÚ) č. 822/2014
                  4
                o tri roky. Na základe uvedenej výnimky bola Kambodža na účely určenia pôvodu bicyklov položky HS 8712 dovážaných do Únie z tejto krajiny oprávnená považovať časti a súčasti s pôvodom v Malajzii za materiály s pôvodom v Kambodži v zmysle regionálnej kumulácie v rámci systému VSP aj napriek tomu, že Malajzia nie je zvýhodnenou krajinou podľa VSP.

               (4)Kambodža vo svojej žiadosti usúdila, že jej odvetvie výroby bicyklov vyvinulo značné úsilie na postupné dosiahnutie súladu s pravidlami pôvodu Únie pre najmenej rozvinuté krajiny [ako sa stanovujú v prílohe 22-03 k delegovanému nariadeniu Komisie (EÚ) 2015/2446], podľa ktorých na to, aby sa výrobok považoval za výrobok s pôvodom v najmenej rozvinutej krajine, nesmie sa na jeho výrobu použiť viac ako 70 % materiálov dovezených z iných krajín. Kambodža však dospela k záveru, že dané odvetvie potrebuje viac času na to, aby dokázalo v plnej miere dodržiavať pravidlá pôvodu Únie pre najmenej rozvinuté krajiny.

               (5)Komisia požiadala Kambodžu listom zo 17. februára 2017 o predloženie ďalších informácií. Kambodža zaslala odpoveď na túto výzvu 15. júna 2017 a jej žiadosť sa tak považuje za úplnú.

               (6)Vo svojej odpovedi preukázala, že sa vyvinulo úsilie, aby sa odvetvie výroby bicyklov stalo samostatnejšie vďaka investíciám zameraným na zriadenie nových výrobných liniek na výrobu častí a súčastí (ako napr. výroba rámov, natieranie, zváranie či výroba ráfikov). Kambodža zároveň vysvetlila, že výrobcovia boli v snahe zvýšiť pridanú hodnotu vytvorenú v Kambodži stimulovaní, aby nakupovali príslušenstvo k bicyklom aj baliaci materiál od miestnych dodávateľov. V dôsledku toho má Kambodža teraz vlastnú politiku na podporu odvetvia výroby bicyklov, ktorou chce investorov stimulovať, aby zakladali v osobitných hospodárskych zónach priemyselné klastre.

               (7)Kambodža zdôrazňuje, že ďalší čas je dôležitý na zachovanie dynamiky kambodžského odvetvia výroby bicyklov a na to, aby sa prejavil účinok nových projektov, najmä v oblasti podpory investícií v iných členských krajinách združenia ASEAN, ktoré pomôžu vyhovieť potrebám kambodžského odvetvia výroby bicyklov z hľadiska kvality a ceny častí a súčastí bicyklov.

               (8)Z týchto dodatočných informácií sa zdá, že Kambodža v súčasnosti ponecháva odvetviu výroby bicyklov dostatočnú samostatnosť, a z údajov predložených v jej správe vyplýva, že táto krajina má už na dosah trvalé dodržiavanie pravidla pôvodu, ktoré umožňuje používať najviac 70 % nepôvodných materiálov. Vzhľadom na toto zlepšenie situácie teda nie je potrebné, aby sa platnosť výnimky predĺžila na dlhé obdobie, ani aby sa výnimka vzťahovala na veľké množstvo jednotiek dovážaných do Únie. Keďže výnimka na rok 2016 sa vzťahovala na 150 000 jednotiek, na podporu Kambodže v dosiahnutí plnej samostatnosti jej odvetvia postačí 100 000 jednotiek.

               (9)Ako však Kambodža vo svojej žiadosti vysvetlila, úplné využitie výnimky závisí od striedania jednotlivých období v roku, pričom obdobie objednávania častí a súčastí (október – december) je oddelené od obdobia dovozu týchto častí a súčastí z iných krajín (od mája nasledujúceho roka do marca tretieho roka). Preto sa zdá potrebné stanoviť výnimku na dostatočne dlhé obdobie, aby bola prínosná. Z tých istých dôvodov by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie.

               (10)V snahe umožniť účinné monitorovanie vykonávania danej výnimky je potrebné, aby sa orgánom Kambodže stanovila povinnosť pravidelne oznamovať Komisii podrobné informácie o osvedčeniach o pôvode na tlačive A, ktoré sa vydali v rámci tejto výnimky.

               (11)Výnimka by sa mala týkať všetkých výrobkov položky HS 8712, v prípade ktorých sa používajú časti a súčasti položky HS 8714 s pôvodom v Malajzii.

               (12)Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

               Článok 1

               1. Odchylne od článku 55 ods. 2 písm. a) nariadenia (EÚ) 2015/2446 sa Kambodža oprávňuje uplatňovať regionálnu kumuláciu pôvodu v súlade s hlavou II kapitolou 1 oddielom 2 nariadenia (EÚ) 2015/2446 pri používaní častí a súčastí položky HS 8714 s pôvodom v Malajzii na výrobu cestných bicyklov a ostaných bicyklov položky HS 8712 na vývoz do Únie.

               2. Dôkazy o pôvode pre časti a súčasti uvedené v odseku 1 sa vyhotovia v súlade s hlavou II kapitolou 2 oddielom 2 pododdielom 2 vykonávacieho nariadenia Komisie (EÚ) 2015/2447
                  5
               .

               Článok 2

               Výnimka stanovená v článku 1 sa uplatňuje na výrobky položky HS 8712 vyvážané z Kambodže a deklarované na prepustenie do voľného obehu v Únii v období a do výšky množstiev uvedených v prílohe.

               Článok 3

               Množstvá uvedené v prílohe k tomuto nariadeniu sa spravujú v súlade s článkami 49 až 54 vykonávacieho nariadenia (EÚ) 2015/2447.

               Článok 4

               V kolónke 4 osvedčení o pôvode na tlačive A, ktoré vydali príslušné orgány Kambodže, alebo v potvrdeniach o pôvode, ktoré vyhotovili registrovaní vývozcovia v Kambodži, pokiaľ ide o výrobky uvedené v článku 2, sa uvádza tento záznam:

               – „Derogation — Commission Implementing Regulation (EU) 2017/…“.

               Príslušné orgány Kambodže zašlú Komisii do konca mesiaca nasledujúceho po každom kalendárnom štvrťroku štvrťročné vyhlásenie o množstvách výrobkov uvedených v článku 2, na ktoré sa vydali osvedčenia o pôvode na tlačive A, a poradové čísla týchto osvedčení.

               Článok 5

               Príslušné orgány Kambodže prijmú všetky potrebné opatrenia na zabezpečenie súladu s článkami 1 a 4 a na zavedenie a udržiavanie všetkých administratívnych štruktúr a systémov na zabezpečenie správneho uplatňovania výnimky uvedenej v článku 1 a administratívnej spolupráce, a to s malajskými orgánmi aj s Európskou komisiou a colnými orgánmi členských štátov Únie, ako sa uvádza v hlave II kapitole 2 oddiele 2 pododdiele 2 vykonávacieho nariadenia (EÚ) 2015/2447.

               Článok 6

               Toto nariadenie nadobúda účinnosť dňom jeho uverejnenia v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné vo všetkých členských štátoch.

               V Bruseli 8. 3. 2018

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 269, 10.10.2013, s. 1.

                     (2)

                        Nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (Ú. v. EÚ L 303, 31.10.2012, s. 1).

                     (3)

                        Delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29.12.2015, s. 1).

                     (4)

                        Vykonávacie nariadenie Komisie (EÚ) č. 822/2014 z 28. júla 2014 o výnimke z nariadenia (EHS) č. 2454/93, pokiaľ ide o pravidlá pôvodu v rámci systému všeobecných colných preferencií pre bicykle vyrábané v Kambodži, pokiaľ ide o využívanie v rámci kumulácie častí a súčastí bicyklov s pôvodom v Malajzii (Ú. v. EÚ L 223, 29.7.2014, s. 19).

                     (5)

                        Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

    ---documentbreak---

               SK

               PRÍLOHA

                           Poradové číslo

                           Číselný znak KN

                           Opis tovaru

                           Obdobie

                           Množstvá (v jednotkách)

                           09.8094

                           8712

                           Cestné bicykle a ostatné bicykle (vrátane dodávkových trojkoliek), bez motora

                           xx. xx. 2017 – 31. december 2019

                           100 000